‏18/06/2025

‏כ"ב סיון תשפ"ה

לכבוד,

ח"כ מירי רגב, מר משה בן זקן,

שרת התחבורה והבטיחות בדרכים מנכ"ל משרד התחבורה והבטיחות בדרכים

**הנדון: תיעדוף הורים לילדים עם מוגבלות במסגרת טיסות החילוץ לישראל**

1. אלו"ט – האגודה הלאומית לילדים ובוגרים על הספקטרום האוטיסטי, מייצגת הורים, ילדים ובוגרים עם אוטיזם, ופועלת למען זכויותיהם וקידום רווחתם למעלה מחמישה עשורים.
2. בעקבות העימות הצבאי עם איראן וסגירת השמיים לטיסות, אזרחים ישראלים רבים נתקעו בחו"ל ואינם מצליחים לחזור ארצה.
3. מכאן פנייתנו, בשמם של הורים לילדים עם מוגבלות, לרבות הורים לילדים על הרצף האוטיסטי, הנמצאים מחוץ לישראל ואינם מצליחים להשיג מקום בטיסות החילוץ הקרובות ארצה. יובהר כי מדובר, בין היתר, בהורים לילדים עם צרכים רפואיים והתנהגותיים מורכבים הנמצאים במצוקה מיידית וללא היערכות מותאמת לשהייה ארוכה מחוץ לישראל.
4. לפי הפרסומים, חברות התעופה עצמן הן שקובעות את סדרי העדיפויות להושבה בטיסות, ולהבנתנו אין הנחיה ממשלתית מחייבת בכל הנוגע לתעדוף של הורים לילדים עם מוגבלות (אלא רק עקב "צורך רפואי דחוף").
5. נבקש כי משרד התחבורה ינחה באופן מיידי את כל חברות התעופה הפועלות במסגרת טיסות החילוץ – לתת תיעדוף ברור ומחייב לאנשים עם מוגבלות ולהורים לילדים עם מוגבלות. לצורך כך ניתן להסתמך על מנגנוני זכאות קיימים (כגון אישור קצבת ילד נכה, זכאות לשירותי חינוך מיוחד או הכרה ברווחה), ולהחיל נוהל פשוט, אחיד וישים.
6. בנוסף, נוכח הפרסומים כי צפויה לקום ועדה הומניטרית שתבחן מקרים של צורך דחוף בעלייה לטיסות, אנו מבקשים כי במסגרת הקריטריונים שיגובשו על ידי הוועדה, תיכלל במפורש זכאות למתן עדיפות להורים לילדים עם מוגבלות ולאנשים עם מוגבלות. מדובר באוכלוסייה שאינה יכולה להמתין לתהליך ממושך או לעיכובים לוגיסטיים.
7. תיעדוף זה אינו בקשה חריגה – מדובר בצורך בסיסי להחזיר הורים לילדיהם מהר ככל האפשר, במיוחד כאשר מדובר בילדים עם מוגבלות, ולהפחית את הפגיעה הנגרמת להם ולשאר בני המשפחה.
8. אנו מבקשים את התערבותכם המיידית.



בברכה,

דדי עטאס, מנכ"ל

העתקים:

ח"כ משה ארבל, שר הפנים

מר רונן פרץ, מנכ"ל משרד הפנים

מר דן רשל, נציב שוויון זכויות לאנשים עם מוגבלות

מר גדי ויינריב, מ"מ יו"ר אלו"ט

עו"ד מיכאל זץ, מנהל חטיבת קהילה, אלו"ט

עו"ד רותם אייזיק, מנהלת האגף לקידום זכויות וקשרי ממשל, אלו"ט